b'\n_START_ARTICLE_\nImperia (pokrajina)\n_START_SECTION_\nNaravne zanimivosti\n_START_PARAGRAPH_\nNajstarej\xc5\xa1e za\xc5\xa1\xc4\x8diteno podro\xc4\x8dje v pokrajini so Botani\xc4\x8dni vrtovi Hanbury (Area protetta regionale Giardini Botanici Hanbury) v bli\xc5\xbeini mesta Ventimiglia, ki si jih je leta 1867 zamislil Sir Thomas Hanbury po povratku iz Kitajske. Po njegovi smrti leta 1907 sta skrbela za rast in izpopolnjevanje vrtov sin Cecil in snaha Dorothy vse do leta 1937, ko sta zaradi politi\xc4\x8dnih razmer zapustila Italijo. Upravo je prevzela dr\xc5\xbeava, ki jih je \xc5\xbee leta 1939 za\xc5\xa1\xc4\x8ditila s posebnim zakonom; leta 1960 jih je odkupila.\n_START_SECTION_\nZgodovinske zanimivosti\n_START_PARAGRAPH_\nV kraju Oneglia se nahaja edinstveni Muzej oljke, ki razstavlja veliko predmetov, ki so na kak na\xc4\x8din povezani z oljko in s pridobivanjem olja. Poleg razli\xc4\x8dnega orodja, ki je \xc5\xa1e danes v rabi, je razstavljena tudi bogata zbirka arhai\xc4\x8dnih predmetov in izkopanin, kakor tudi ve\xc4\x8d zanimivosti iz razli\xc4\x8dnih krajev. Posebna odseka muzeja obravnavata trgovino, ki se je v teku stoletij razvila z oljem, in sakralne oblike gojenja oljke in uporabe olja.'